John Onaiyekan

Mons. John Olorunfemi kardinál Onaiyekan (* 29. január 1944, Kabba, Nigéria) je nigérijský rímskokatolícky kňaz, biskup, ktorý v rokoch 1994 až 2019 pôsobil ako arcibiskup arcidiecézy Abuja. V roku 2012 ho pápež Benedikt XVI. vymenoval za kardinála.

Pôsobil ako prezident Kresťanského združenia Nigérie, prezident Konferencie biskupov Nigérie, prezident Sympózia biskupských konferencií Afriky a Madagaskaru. V rokoch 1984 až 1990 pôsobil ako diecézny biskup diecézy Ilorin.

 Životopis 
Narodil sa v meste Kabba v dnešnom štáte Kogi Bartolomejovi a Joann Onaiyekanovým. V rokoch 1949 až 1956 navštevoval katolícku školu sv. Márie v Kabbe, v rokoch 1957 až 1962 strednú školu Mount St. Michael's v Aliade v štáte Benue a v rokoch 1963 až 1965 seminár sv. Petra a Pavla v Bodiji v Ibadane. V roku 1969 ukončil náboženské štúdiá v Ríme a 3. augusta toho istého roku ho biskup Auguste Delisle z diecézy Lokoja vysvätil za kňaza. Ahmadu Bello, premiér severného regiónu Nigérie, mu ponúkol štipendium na štúdium v zahraničí.

Učil v roku 1969 na St. Kizito's College v Isanlu. V roku 1971 sa stal rektorom Juniorského seminára sv. Klementa v Lokoji. V roku 1973 ukončil licenciát zo Svätého písma na Pápežskom biblickom inštitúte a v roku 1976 získal doktorát. V októbri 1980 ho pápež Ján Pavol II. vymenoval na päťročné funkčné obdobie do Medzinárodnej teologickej komisie. V novembri sa stal členom Medzinárodnej komisie pre dialóg medzi katolíkmi a metodistami.

 Biskup 
10. septembra 1982 bol menovaný za pomocného biskupa diecézy Ilorin v štáte Kwara a titulárneho biskupa Thunusudy. Biskupskú konsekráciu prijal 6. januára 1983 v Bazilike sv. Petra. Hlavným svätiteľom bol sám pápež Ján Pavol II.. Spolusvätiteľmi boli arcibiskupi Eduardo Martínez Somalo a Duraisamy Simon Lourdusamy. 20. októbra 1984 bol vymenovaný za diecézneho biskupa diecézy Ilorin. 7. júla 1990 bol menovaný za biskupa koadjútora diecézy Abuja a 28. septembra 1992 nahradil kardinála Dominika Ignáca Ekandema, ktorý odišiel do dôchodku z dôvodu veku, vo funkcii biskupa diecézy Abuja. Keď sa táto diecéza 26. marca 1994 stala arcidiecézou, stal sa jej prvým arcibiskupom.

V roku 1994 bol zvolený za podpredsedu Konferencie biskupov Nigérie a v roku 2000 za prezidenta tohto orgánu. V rokoch 2004 až 2007 bol prezidentom Sympózia biskupských konferencií Afriky a Madagaskaru. Dňa 18. septembra 2012 ho pápež Benedikt XVI. vymenoval za jedného zo synodálnych otcov pre riadne generálne zhromaždenie Synody biskupov o novej evanjelizácii v októbri 2012.

 Kardinál 
Dňa 24. októbra 2012, počas zasadnutia biskupskej synody, Benedikt XVI. oznámil, že na konzistóriu 24. novembra vymenuje 6 kardinálov. Na tomto konzistóriu v Bazilike sv. Petra bol vymenovaný za kardinála – kňaza s titulárnym kostolom San Saturnino. Svoj titulárny kostol prevzal 7. apríla 2013.

Dňa 31. januára 2013 ho pápež Benedikt XVI. vymenoval za člena Kongregácie pre náuku viery za člena Prezidentského výboru Pápežskej rady pre rodinu. Tieto funkcie môže zastávať do svojich 80. narodenín. Zúčastnil sa pápežského konkláve v roku 2013 po rezignácií pápeža Benedikta XVI. s účinnosťou 28. februára 2013 na ktorom bol zvolený pápež František vlastným menom Jorge Mario Bergoglio.

3. júla 2013 ho pápež František vymenoval za apoštolského administrátora diecézy Ahiara v štáte Imo vo východnej Nigérii. 28. októbra 2016 ho pápež František vymenoval za člena Kongregácie pre Boží kult a disciplínu sviatostí na päťročné obnoviteľné funkčné obdobie.

Pápež František 9. novembra 2019 prijal jeho rezignáciu na funkciu arcibiskupa Abuje z dôvodu veku.

 Referencie 

 Pozri aj 
 Zoznam žijúcich kardinálov
 Zoznam kardinálov vymenovaných Benediktom XVI.

 Iné projekty 

 Zdroj 

Kategória:Nigérijské náboženské osobnosti
Kategória:Nigérijskí rímskokatolícki biskupi
Kategória:Nigérijskí rímskokatolícki kňazi
Kategória:Nigérijskí kardináli
Kategória:Členovia Kongregácie pre evanjelizáciu národov